કોરિડોરની સામે કમલેશમામા, બંને મામીઓ અને ગામમાંથી સાથે આવેલ દસેક માણસો આશાભરી નજરે આ તરફ તાકીને બેઠા હતા. પણ ત્યાં જવાની પગમાં શક્તિ નહોતી બચી. કોરિડોરના ખૂણામાં જ એ પોટલું વળીને બેસી ગયો. અંદર કંઇક ગંભીર વાત છે એનો ખ્યાલ આવ્યો એટલે કમલેશમામા સાથે આખું ટોળું છેક આઇ.સી.યુ.ના બારણાં સુધી આવી ગયું. વિભાકર અંદરથી બહાર આવ્યો હતો એટલે એક વડીલે એની પાસે જઇને ખભે હાથ મૂકીને પૂછ્યું. 'વસંતભાઇને કેમ છે? ડૉક્ટર કેમ દોડતા આવ્યા?'